|  |  |
| --- | --- |
|  | **ОБЯВА****за приемане на проектни предложения за предоставяне на****безвъзмездна финансова помощ от страна на Република България** |

Министерство на външните работи на Република България чрез Посолството на Република България в гр. Аман, Хашемитско кралство Йордания обявява процедура по приемане и подбор на предложения за проекти, които ще бъдат изпълнявани с безвъзмездна финансова помощ в рамките на официалната помощ за развитие на Република България с начален срок на изпълнение през 2022 година.

**Приоритетните области и направления за изпълнение на проекти на територията на Йордания са:**

*- Осигуряване на качествено и приобщаващо образование;*

*- Устойчиво икономическо развитие и подкрепа за устойчива заетост;*

*- Преодоляване на негативните социално-икономически последици от COVID-19 (вкл. по линия на "Екип Европа" (“Team Europe”).*

**1. Цели и обхват на проектите:**

*- Изграждането на механизми и създаване на условия за устойчива заетост на младежи в икономическия и обществения живот в Йордания;*

*- Oвластяване на жени чрез предоставяне на обучение и осигуряване на устойчива заетост. Помощ и подкрепа за уязвими групи жени и момичета;*

*- Повишаване качеството на образованието в учебните заведения на територията на страната посредством подобряване на сградния фонд и прилежащата инфраструктура посредством ремонтни дейности и установка на нови инсталации, ремонт на вътрешни помещения и др.*

*- Осигуряване на материали за социалния и санитарен бит на жени, момичета, деца в неравностойно положение с цел преодоляване на негативните социално-икономически последици от COVID-19.*

**2.   Целеви групи:**

*-Младежи, временно без трудова заетост;*

*-Жени и деца в неравностойно положение;*

*-Социално слаби групи;*

*-Местно население в градовете и селата;*

*-Образователни институции - училища;*

*-Неправителствени организации, допринасящи за реализацията на приоритетите и постигането на целите на българската „Официална помощ за развитие“.*

**3.  Очаквани резултати:**

*- Утвърждаване на доброто име и международния авторитет на Република България, разширяване на възможностите за обмен на експертиза между Република България и Хашемитско кралство Йордания в контекста на отличните отношения на ползотворно сътрудничество;*

*- Подобряване на социално-икономическото развитие.*

*- Създаване на добра училищна инфраструктура и повишаване качеството на образователната система.*

*- Възприемане и прилагане на добри практики и европейски стандарти в сферата на овластяване на жените и модернизация на образованието.*

*- Придобиване на умения, които осигуряват устойчива заетост и намаляване на бедността и повишаване на благосъстоянието.*

*- Повишаване качеството на здравните услуги и борба с последиците от пандемията;*

*- Задълбочаване на взаимодействието между институциите на централно, регионално и местно ниво.*

**4. Допустими стойности на проектите:**

4.1. Минималната допустима стойност на проект е 5 000 лв.

4.2. Препоръчителната максимална стойност на проект е:

* за проекти, чиято основна цел е доставка на стоки и/или предоставяне на услуги - до 30 000 лв.;
* за проекти, чиято основна цел е извършване на ремонтни и/или строителни дейности - до 30 000 лв.

4.3. Осигурено от кандидата съфинансиране на дейности по проекта ще се разглежда като предимство при оценяването, подбора и одобряването на проектите.

**5. Срокове за изпълнение и продължителност на проектите:**

5.1. Проектните предложения трябва да съдържат индикативен начален срок за изпълнение на проекта след 1 март 2022 г. и не по-късен от 30 ноември 2022 г.

5.2. Изпълнението на проекта трябва да приключи не по-късно от 31 декември 2024 г.

**6. Допустими кандидати:**

* *Първостепенни и второстепенни разпоредители с бюджет – юридически лица на Йордания;*
* *Международни и местни неправителствени организации;*
* *Общини и техни обединения;*
* *Образователни, здравни и социални институции;*
* *Международни хуманитарни организации.*

Не могат да кандидатстват за участие в предоставянето на помощ за развитие физически и юридически лица, за които са налице обстоятелства по чл. 23, ал. 3-8[[1]](#footnote-1) от Постановление № 234 на Министерския съвет от 01.08.2011 г. за политиката на Република България на участие в международното сътрудничество за развитие.

**7.   Допустими дейности и разходи по проектите:**

**7.1.**  **Разходите за изпълнение на проекта трябва да отговарят едновременно на следните условия:**

- да са законосъобразни и да отговарят на принципите на отговорност, икономичност, ефикасност, ефективност и прозрачност;

- да са извършени срещу необходимите разходооправдателни документи - фактури или други документи с еквивалентна доказателствена стойност;

- да са в рамките на стойността на проекта;

- да не са финансирани със средства по друг проект, програма или каквато и да е друга финансова схема, произлизаща от националния бюджет, бюджета на ЕС или на друг донор.

**7.2.** **Задължителни дейности, които трябва да бъдат предвидени в проекта:**

- изготвяне на одитен доклад от независим финансов одитор;

- дейности за осигуряване на публичност и видимост на предоставената финансова помощ, съгласно Насоките за публичност и видимост на българската помощ за развитие, на стойност от 3 до 5 % от общата стойност на проекта, но не повече от 5 хиляди лева.

**7.3.** **Примерни дейности, които могат да бъдат финансирани:**

*- Доставка на материали и консумативи за йорданския здравен сектор с цел посрещане на нужди при COVID-19 и пост-COVID-19 ситуация;*

*- Организиране на модул за обучение/семинар (при спазване на всички противоепидемични мерки), придружени с практически упражнения и уъркшопи, с цел професионална подготовка на жени и младежи; придобиване на професионални умения, на основа българския опит, с цел икономическа самостоятелност, придобиване на занаяти;*

*- Организиране на конкретна строителна дейност за местен ключово важен инфраструктурен проект и подобряване на условията в държавни училища чрез изграждане на водопровод и канализация или други строителни работи.*

**8. Необходими документи за кандидатстване:**

Формуляр за кандидатстване е наличен на следната интернет страница на български и английски език: <https://www.mfa.bg/bg/3865>

Всички графи на формуляра следва да бъдат надлежно попълнени на български и/или английски език. В случай на установяване на пропуски, които възпрепятстват оценката на проектното предложение, Посолството в Хашемитско кралство Йордания може да изисква в кратки срокове допълнителна информация. Неполучаването на такава информация в определения срок се счита за основание за отхвърляне на предложението.

**9. Начин и срокове за приемане на проектите:**

*Проектите се приемат единствено на електронна поща* *consulate.amman@mfa.bg**, както в word формат, така и сканирани в pdf формат с подпис и печат на кандидата.*

*Телефон за връзка 00962776995154.*

***Крайният срок за набиране на предложения е 30 юни 2021 г.***

**10. Допълнителна информация:**

Кандидатите се уведомяват за резултатите от процедурата по оценяване, подбор и одобрение на проектните предложения в срок до 14 работни дни от приключване на отделните етапи на процедурата. Посолството/Генералното консулство на Република България в … няма задължение да информира кандидатите за основанията за одобрение или отхвърляне на постъпилите проектни предложения.

**Приложение 1**

**Постановление № 234 на Министерския съвет от 01.08.2011 г. за политиката на Република България на участие в международното сътрудничество за развитие (извадки)**

**Чл.23**(**3**) **Не може да кандидатства за участие в предоставяне на помощ за развитие юридическо лице, което**:

1. е обявено в несъстоятелност;
2. е в производство по ликвидация или се намира в подобна процедура съгласно националните закони и подзаконови актове;
3. е в открито производство по несъстоятелност или е сключило извънсъдебно споразумение с кредиторите си по смисъла на чл. 740 от Търговския закон, а в случай че кандидат е чуждестранно лице - се намира в подобна процедура съгласно националните закони и подзаконови актове, включително когато неговата дейност е под разпореждане на съда, или е преустановило дейността си;
4. е лишено от правото да упражнява определена професия или дейност съгласно законодателството на държавата, в която е извършено нарушението;
5. има парични задължения към държавата или към община по смисъла на чл. 162, ал. 2 от Данъчно-осигурителния процесуален кодекс, установени с влязъл в сила акт на компетентен орган, освен ако е допуснато разсрочване или отсрочване на задълженията, или парични задължения, свързани с плащането на вноски за социално осигуряване или данъци съгласно правните норми на държавата, в която е установено;
6. има наличие на непогасени частни задължения към държавата, изброени в чл. 3, ал. 7 от Закона за Националната агенция за приходите.

**(4) Не може да кандидатства за участие в предоставянето на помощ за развитие юридическо лице, член на чийто управителен орган**:

1. е осъждан с влязла в сила присъда за престъпление от общ характер;
2. не е изпълнил задълженията си, свързани с плащане на вноски за социално осигуряване или плащане на данъци в съответствие с приложимото към лицето законодателство;
3. е предоставил умишлено документи с невярно съдържание при осигуряване на информация, изискана като условие за финансиране на дейности по линия на помощта за развитие, или не е предоставил такава информация;
4. е лишен от правото да упражнява определена професия или дейност съгласно законодателството на държавата, в която е извършено нарушението;
5. е юридическо лице, за което е налице обстоятелство по ал. 3;
6. има наличие на непогасени частни задължения към държавата, изброени в чл. 3, ал. 7 от Закона за Националната агенция за приходите.

**(6) Когато членове на управителните органи са юридически лица, изискванията на ал. 5 се отнасят до техните представители в съответните управителни органи.**

**(7) Не могат да кандидатстват за участие в предоставянето на помощ за развитие лица**:

1. при които член на управителен или контролен орган, както и временно изпълняващ такава длъжност, включително прокурист или търговски пълномощник, е свързано лице по смисъла на § 1, т. 1 от допълнителната разпоредба на Закона за предотвратяване и установяване на конфликт на интереси с ведомството, администриращо съответния проект, или със служители на ръководна длъжност в неговата организация;
2. които са сключили договор с лице по чл. 21 или 22 от Закона за предотвратяване и установяване на конфликт на интереси.
1. Виж Приложение 1 към обявата [↑](#footnote-ref-1)